Utover i 1920-årene ble det et behov for å opprette et behandlingssted for tuberkuløse pasienter i Nordstrand sogn i daværende Aker kommune. Det ble opprettet en stiftelse kalt «Nordstrands sogns tuberkuloseforening», og en pengeinnsamling ble satt i gang for å finansiere etableringen av institusjonen. Opprinnelig var planen å bygge sanatoriet ved Rustad gård, men planene ble endret fordi institusjonen i så fall ville blitt liggende svært nær Nøklevann, som var Aker kommunes drikkevanns-reservoar. Man fryktet at drikkevannskilden ville bli kontaminert av tuberkulosesmitte. Derfor ble det i stedet skilt ut en tomt fra Skullerud gård, ved krysset mellom Skullerudveien og Gamle Enebakkvei. Denne tomten ble ansett å ligge tilstrekkelig langt fra den øvrige befolkningen, noe som var viktig fordi det hersket stor frykt for smittefare.